Στο 22,6% υποχώρησε το ποσοστό ανεργίας το τρίτο τρίμηνο του 2016, από 24% που ήταν πέρυσι στο ίδιο διάστημα και 23,1% που είχε διαμορφωθεί στο δεύτερο τρίμηνο φέτος.

Το μεγάλο πρόβλημα παραμένει η μακροχρόνια ανεργία, με το ποσοστό των ατόμων που αναζητούν εργασία περισσότερο από 12 μήνες και παρ' όλα αυτά δεν βρίσκουν, να ανέρχεται στο 73,8%.

Σύμφωνα με τα στοιχεία της ΕΛΣΤΑΤ, ο αριθμός των ανέργων κατά το τρίτο τρίμηνο του 2016 ήταν 1.092.589 άτομα.

Το ποσοστό ανεργίας των ανδρών ανήλθε στο 18,9%, ενώ των γυναικών ήταν 27,2%.

Επίσης, το υψηλότερο ποσοστό ανεργίας λαμβάνοντας υπόψιν το επίπεδο εκπαίδευσης παρουσίασαν όσοι είχαν απολυτήριο γυμνασίου και διαμορφώθηκε στο 24,9%.

Αντιθέτως όσοι έχουν διδακτορικό ή μεταπτυχιακό, βρίσκουν πιο εύκολα εργασία, με το ποσοστό ανεργίας της συγκεκριμένης ομάδας ανέρχεται στο 11,5%.

Σε ό,τι αφορά το ποσοστό ανεργίας κατά περιφέρεια, στη Δυτική Μακεδονία εντοπίζεται το μεγαλύτερο πρόβλημα με 29,8%, ενώ στο νότιο Αιγαίο το τρίτο τρίμηνο του 2016 ήταν 13%.